text: Sant. 3, 5-11 Hinallataq qallupas, huch'uy qallulla, hatunchaqkunatataq riman. Qhawariy, huch'uy ninalla, ¡may chikan sach'a-sach'atapas ruphaykun!. Qallupas nina hinan, hoq hinantinpacha mana allin-kaymi. Chay hinan qalluqa siminchis ukhupi churasqa, kaymi tukuy cuerpunchista millaychan, tukuy kausayninchistataq raurarichin, infiernoq raurarichisqantaq kanpas. Tukuy imaymana uywakuna, pichinqokuna, mach'aqwaykuna, lamar-qochapi kausaqkunapas sanp'ayanmi, runataq sanp'ayachinpas. Qallutan ichaqa, mana pi runapas sanp'ayachiyta atinchu, hoq mana sanp'ayachikoq mana allinmi, wañucheq venenollañan. Chay qalluwanmi Dios Yayata saminchanchis, chayllawantaqmi Diospa riqch'ayninman hina ruasqa runakunatapas ñakanchis. Hoq simillamantan saminchaypas ñakaypas lloqsimun. Wauqeykuna manan allinchu kay hina kananqa. ¿Hoq puqyuqa hoq t'oqollanta phullpuchimunchu misk'i unutapas p'osqo unutapas?